b'\n_START_ARTICLE_\nBaltadvario pilkapynai\n_START_SECTION_\nPaminklas\n_START_PARAGRAPH_\nTrys pilkapynai vienas nuo kito nutol\xc4\x99 70\xe2\x80\x93100\xc2\xa0m atstumu. Apie 7 ha plote rasti 82 pilkapiai. Sampilai 6\xe2\x80\x9320\xc2\xa0m skersmens ir 0,3\xe2\x80\x932\xc2\xa0m auk\xc5\xa1\xc4\x8dio, kai kuriuos supa duob\xc4\x97s arba juosia grioviai, yra akmen\xc5\xb3 vainik\xc5\xb3 liekan\xc5\xb3. Dalis pilkapi\xc5\xb3 sunaikinta arba apgadinta tiesiant elektros linij\xc4\x85 bei ariant kvartalines proskynas.\n_START_SECTION_\nTyrimai\n_START_PARAGRAPH_\n1978\xc2\xa0m. ir 1988\xc2\xa0m. \xc5\xbevalgomuosius tyrimus atliko Kult\xc5\xabros paveldo mokslinis centras. 2000\xe2\x80\x932001\xc2\xa0m. Bronius Dakanis i\xc5\xa1tyr\xc4\x97 pirmojo pilkapyno VI a.\xc2\xa0\xe2\x80\x93 VIII a. tris pilkapius. Sampilai 0,7-0,8\xc2\xa0m auk\xc5\xa1\xc4\x8dio, 7\xe2\x80\x939\xc2\xa0m skersmens, kiekvien\xc4\x85 j\xc5\xb3 supo 7 duob\xc4\x97s (2\xe2\x80\x933\xc2\xa0m ilgio, 1, 25-2, 5\xc2\xa0m plo\xc4\x8dio ir iki 1\xc2\xa0m gylio). Sampilo pagrinde (4, 5-5, 5\xc2\xa0m skersmens) aptiktas 15\xe2\x80\x9320\xc2\xa0cm storio kult\xc5\xabrinis sluoksnis su deg\xc4\x97si\xc5\xb3 liekanomis, viename pilkapyje rasta sudeginto mirusiojo kaul\xc5\xb3, supilt\xc5\xb3 \xc4\xaf duob\xc4\x99, kituose (\xc5\xa1alia duobi\xc5\xb3)\xc2\xa0\xe2\x80\x93 po gele\xc5\xbeinius trinarius \xc5\xbe\xc4\x85slus su grandimis galuose. Manoma, kad laidojant buvo ratu i\xc5\xa1kasamos duob\xc4\x97s, tarp j\xc5\xb3 sudeginamas mirusysis, palaikai supilami \xc4\xaf vien\xc4\x85 i\xc5\xa1 duobi\xc5\xb3, o deginimo vietoje supilamas sampilas, kuris v\xc4\x97liau erodavo \xc4\xaf duobes. Apie 0,4\xc2\xa0km \xc4\xaf pietvakarius aptiktas ketvirtas pilkapynas\xc2\xa0\xe2\x80\x93 7 pilkapiai._NEWLINE_Taip pat skaitykite: Baltadvario pilis'